b'\n_START_ARTICLE_\nTetropium castaneum\n_START_SECTION_\nUtseende\n_START_PARAGRAPH_\nEn middelsstor (10-20 mm), avlang og noe flat trebukk med ganske korte antenner. Den er ganske variabel i fargen, dekkvingenes farge varierer fra mellombrunt til svart. Hannen er mye slankere enn hunnen. Antennene er nesten halvparten s\xc3\xa5 lange som kroppen hos hannen, litt over 1/3 s\xc3\xa5 lange hos hunnen. Hodet er kort og bredt, fasett\xc3\xb8ynene er dypt innsk\xc3\xa5ret bak antennefestet slik at de nesten er delt i to. Pronotum er blankt og grovt punktert, med rundede sider. Det er tydelig bredere enn langt hos hunnen men bare litt hos hannen. Dekkvingene er tett kledt med fine h\xc3\xa5r og matte, med markerte, rettvinklede skuldre og to, ofte utydelige, lengderibber. De dekker ikke de to bakerste bakkroppsleddene. Beina er korte, kraftige og brunlige.\n_START_SECTION_\nLevevis\n_START_PARAGRAPH_\nLarvene utvikler seg i nylig d\xc3\xb8de graner, sjeldnere furuer. Noen ganger kan ogs\xc3\xa5 svekkede, levende tr\xc3\xa6r angripes. Larvene lever n\xc3\xa6r ved bakken mellom barken og veden, og g\xc3\xa5r ikke inn i veden. Larveutviklingen tar 1-2 \xc3\xa5r. Puppen ligger gjerne over et \xc3\xa5r f\xc3\xb8r den klekkes. De voksne billene er aktive i mai-juli. De er nattaktive, om dagen kan man finne dem under l\xc3\xb8s bark. Larvene av denne arten kan bidra til \xc3\xa5 ta livet av t\xc3\xb8rkestressede tr\xc3\xa6r.\n_START_SECTION_\nUtbredelse\n_START_PARAGRAPH_\nArten er utbredt over nesten hele Europa, og videre \xc3\xb8stover like til Japan og Korea. I Norge er den vidt utbredt, men mangler p\xc3\xa5 Vestlandet og i deler av Nord-Norge.'